十二年，從丞相脫脫出師徵徐州，徐既平，謁告歸滕州，遷曾祖父以下十七喪，序昭穆以葬，敕賜碑樹焉。既而召為詹事丞，除侍御史，俄遷中書參知政事。皇太子受冊，攝大禮使，遂除樞密副使。帝躬祀郊廟，攝太常少卿，尋復為侍御史，又為中書參知政事，俄升資善大夫、御史中丞，尋特加榮祿大夫。至正十九年，丁母憂，兩起復，為陝西行省左丞、樞密副使，乞終制，不起。服闋，命為大都路總管，兼大興府尹，除副詹事。二十四年，出為陝西行台中丞，未行，改山東廉訪使。得疾，上章致仕，還京師。